**Luceafărul durerii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În mijlocul de iarnă și de frig,

În centrul căsăpirilor de Țară,

Într-un popor retras de la câștig

A răsărit în grai o primăvară.

În lumea năpădită de artiști

A încercat o floare să ne vină,

Dar noi o ascultam atât de triști

C-o umbră a-nvelit-o de lumină.

Și în parfumul florilor de tei

Pe lacul risipirilor de Lună

Stele ca ochi albaștri de femei

În văz de îngeri razele-și adună.

În basmul melodiei de cuvânt

Plecau din care păsări călătoare

Se legăna un codru de argint

Încărunțit de lacrimi și plecare.

Din ce povară oare ni s-a dat

Să știm în întristare frumusețea

Ori, poate, singuri noi ne-am blestemat

Că socotim frumoasă doar tristețea.

Durerea unui neam de veci s-a strâns

Și tescuită-ntreagă-n poezie

În noapte ca Luceafăr s-a aprins

Să ne vedem mâhnirea noastră vie.

Ne freamătă necuntenul amar

El din înalt peste-amăgiri buiece,

Iar noi oftăm de-o viață în zadar

Și chinul nu dorește să ne sece.

Privirile le semănăm pe jos

Cu-acordul supușeniei de spice

Doar versul lui atât de dureros

Mai poate ochii noștri să-i ridice.

Dar cade iar Luceafărul de sus

Ca lacrima scăpată-n suferință

Și plânge-n noapte cu un glas răpus

În inimile noastre-o mioriță.

Victor Bragagiu

victorbragagiu. blogspot. com